Der er godt nyt til AaB-træner Kent Nielsen efter onsdagens afsluttende træning forud for mødet med Steaua Bukarest i Europa League. Midtstopperen Rasmus Thelander trænede nemlig med for fuld styrke efter at have kæmpet med en knæskade, og alt tyder dermed på, at en mindre forsvarskrise er afblæst. - Vi testede det til træning, og det gik godt. Nu må vi se, hvordan knæet reagerer i dag og i morgen (torsdag, red.), siger Rasmus Thelander. Knæproblemerne holdt den store stopper ude af storkampen mod FC Midtjylland i søndags, hvor AaB tabte 0-2. Ved den lejlighed blev han erstattet af urutinerede Jakob Blåbjerg på et AaB-hold, der var ved at være udgået for forsvarere, fordi førstereserven Kasper Pedersen også er skadet og ude af billedet til mødet med rumænerne. - Jeg har fået knæet skannet, og der var lidt på det ene ledbånd, men det var ikke noget alvorligt, og nu var jeg da i stand til at træne, siger Rasmus Thelander. - Alene det, at jeg ikke kunne spille mod FC Midtjylland gjorde ondt, og jeg håber utroligt meget, at jeg kan være med mod Steaua, siger han. Lysten til at være med bliver kun større, når Thelander tænker tilbage på den pinlige 0-6-dukkert i den omvendte kamp for to måneder siden. Ved den lejlighed var danskerne faktisk bedst før pausen, men blev - blandt andet på grund af en udvisning til målmand Nicolai Larsen - kørt fuldstændig over i anden halvleg. - Det var en af de underligste kampe, jeg har været med til. Rumænerne sagde også, at de kunne have tabt 0-3, og så vandt de i stedet 6-0. Vi faldt helt sammen, og det var en forfærdelig oplevelse, siger Rasmus Thelander. Før kampen torsdag aften er AaB på tredjepladsen et point efter Steaua, der aktuelt er nummer to i gruppen.
Knæskadede Rasmus Thelander trænede med onsdag eftermiddag og spiller formentlig mod Steaua Bukarest.